ร้องดีเอสไอฟัน ม.เอกชนผลิตบัณฑิตเกิน กมว.ลุยเอาผิดทำ นักศึกษาเสียหายอื้อ
ห่วง 15 รายมีสิทธิถูกถอนตั๋วผู้บริหารรศ.เอกชัย กี่สุขพันธ์ ประธานคณะกรรมการมาตรฐานวิชาชีพ (กมว.) คุรุสภา เปิดเผยความคืบหน้ากรณีมีผู้ร้องเรียนว่าเรียนจบหลักสูตรศึกษาศาสตรมหาบัณฑิต สาขาวิชาการบริหารการศึกษา จากมหาวิทยาลัยเอกชนแห่งหนึ่ง แต่ไม่สามารถขอรับใบอนุญาตประกอบวิชาชีพผู้บริหารการศึกษาได้ว่า กรณีดังกล่าว กมว.ตรวจสอบมาเกือบปี พบว่า มหาวิทยาลัยเอกชนแห่งนี้ได้รับอนุมัติให้เปิดสอนหลักสูตรดังกล่าวในปีการศึกษา 2557-2558 ปีละ 100 คน แต่รับนักศึกษามากกว่าจำนวนรับกมว.จึงให้มหาวิทยาลัยทำหนังสือยืนยันว่า มีการจัดการศึกษาในที่ตั้งจริงและขอรายชื่อนักศึกษาที่เรียนในที่ตั้ง 100 คนมาให้ตรวจสอบ ซึ่งมหาวิทยาลัยก็ได้ส่งรายชื่อมาให้ กมว.แต่ปรากฏว่ามีปรับเปลี่ยนรายชื่อหลายครั้ง จนถึงล่าสุดเดือน มิ.ย.63 ซึ่งเป็นครั้งที่ 33ขณะเดียวกันที่ผ่านมา กมว.ได้อนุมัติใบอนุญาตประกอบวิชาชีพผู้บริหารการศึกษาให้กับบัณฑิตที่จบปีการศึกษา 2557-2558 ไปแล้วจำนวนหนึ่ง โดยปี 2557 อนุมัติไป 82 คน จากที่ อนุมัติให้ผลิต 100 คน ปี 2558 อนุมัติ 66 คน จากที่อนุมัติให้ผลิต 100 คน เมื่อตรวจสอบกับรายชื่อที่มหาวิทยาลัยส่งมาโดยยึดรายชื่อที่ส่งมาครั้งที่ 33 พบว่า มีรายชื่อผู้เรียนที่ตรงกันกับที่ กมว.ได้อนุมัติใบอนุญาตประกอบวิชาชีพไปแล้ว โดยปี 2557 ตรวจสอบพบรายชื่อตรงกัน 75 คน ไม่ตรงกัน 7 คน ปี 2558 พบรายชื่อตรงกัน 58 คน ไม่ตรงกัน 8 คน รวม 2 ปีการศึกษาเป็นจำนวน 15 คน กมว.จึงมีมติให้มหาวิทยาลัยยืนยันว่าทั้ง 15 คน เป็นรายชื่อผู้เรียนจริงในที่ตั้งและอยู่ในจำนวนที่ได้รับการอนุมัติผลิตปีละ 100 คนจริง ใบอนุญาตฯที่ให้ไปก็ไม่มีปัญหา หากไม่ยืนยันทั้ง 15 คน จะถูกเพิกถอนใบอนุญาตฯทันทีที่ กมว.เป็นห่วงคือ ใบอนุญาตฯที่อนุมัติไปแล้ว 15 คนมีการนำไปใช้แล้วเพราะผ่านมาหลายปี หากคนเหล่านี้เข้าสู่ตำแหน่งบริหารแล้ว แต่สุดท้ายถูกเพิกถอน จะทำให้คำสั่งแต่งตั้งนั้นเป็นโมฆะ สร้างความเสียหายกับทั้ง 15 คนและสถานศึกษานั้นๆ ผู้ที่อาจถูกเพิกถอนใบอนุญาตฯ ต้องกลับไปเป็นครูผู้สอนตามเดิม ซึ่งผู้เสียหายต้องไปฟ้องร้องกับมหาวิทยาลัยกันเอง เท่าที่ทราบมีนักศึกษาไปฟ้องร้องแล้ว รศ.เอกชัย กล่าวและว่า มหาวิทยาลัยแห่งนี้ได้ส่งรายชื่อผู้เรียนปีการศึกษา 2557 มาให้สำนักงานเลขาธิการคุรุสภารวมจำนวน 2065 คน ทั้งที่อนุมัติให้สอน 100 คน รับเกิน 1965 คนส่วนปีการศึกษา 2558 มีจำนวน 2174 คน จากที่อนุมัติให้สอน 100 คน รับเกิน 2074 คน แสดงว่ามีนักศึกษาที่ได้รับความเสียหายปีละมากกว่า 1900 คน ที่ไม่ได้รับใบอนุญาตประกอบวิชาชีพเพราะเป็นรายชื่อที่อยู่นอกระบบ และต้องฟ้องร้องเอาผิดกับมหาวิทยาลัยเอง ทั้งนี้ กมว.เตรียมหารือกับกรมสอบสวนคดีพิเศษหรือดีเอสไอ เพื่อฟ้องร้องดำเนินคดีข้อหาหลอกลวงประชาชน เพื่อเป็นคดีตัวอย่าง ทำให้มหาวิทยาลัยเอกชนอื่นไม่กล้าทำแบบเดียวกันนี้.
ความคืบหน้ากรณีมีผู้ร้องเรียนว่าเรียนจบหลักสูตรศึกษาศาสตรมหาบัณฑิต สาขาวิชาการบริหารการศึกษา จากมหาวิทยาลัยเอกชนแห่งหนึ่ง แต่ไม่สามารถขอรับใบอนุญาตประกอบวิชาชีพผู้บริหารการศึกษาได้
มหาวิทยาลัยเอกชน,รับนักศึกษาเกิน,รับนักศึกษาเกินจำนวนที่กำหนด,ใบอนุญาตประกอบวิชาชีพผู้บริหารการศึกษา,บัณฑิตจบใหม่,ใบอนุญาตประกอบวิชาชีพ,ข่าววันนี้,การศึกษา